
ACORD 179/2006, DE 31  DE MAIG 2006, DEL PLE DEL CONSELL DE L’AUDIOVISUAL DE CATALUNYA

Expedient núm.23/2006-S  TELEVISIÓ DE CATALUNYA, SA 

Antecedents

1. El dia 20 d’abril de 2006 a les 23,46 hores TELEVISIÓ DE CATALUNYA, SA,  va emetre per K3, l’espot en relació amb la Campanya Generalitat de Catalunya (Dia Internacional de la Dansa), el qual, segons les dades de que disposava aquest Consell, en aquell moment no comptava amb l’autorització preceptiva prèvia del Consell de l’Audiovisual de Catalunya.
2. El Consell de l’Audiovisual de Catalunya va decidir, mitjançant l’Acord 143/2006, de 28 de febrer, obrir de conformitat amb el que disposa l’apartat segon de l’article 34 de l’Acord 3/2001, 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència a l’operador TELEVISIÓ DE CATALUNYA, SA, com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formulés les  manifestacions que consideri oportunes
3. L’11 de maig de 2006 ha tingut entrada en aquest Consell un escrit (registre entrada 1.088/2006) que signa el senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, en el qual es fan les al·legacions següents:

«Primera.- E! fonament de ‘expedient sancionador és que la Campanya Generalitat de Catalunya (Dia Internacional de la Dansa), és considera publicitat institucional i, com a tal, la seva emissió està subjecte a autorització prèvia del ConseIl de l’Audiovisual de Catalunya.

L’autorització prèvia s’ha de sol·licitar als efectes de verificar el compliment dels requisits que estableix l’article 109.2 de la Llei de la Comunicació Audiovisual (art. 109.3 de la LCA).

Si el CAC considera que la publicitat emesa es Institucional i compleix els requisits de l’article 109.2, entenem que la manca d’autorització suposaria únicament un incompliment de caire formal, que s’hauria de tenir en compte a l’hora d’incoar l’expedient sancionador o eventualment establir una sanció.

Segona.- Tot i això, Televisió de Catalunya, SA no és responsable de la sol·licitud d’aquesta autorització i la Llei tampoc atribueix a l’entitat emissora l’obligació de sol·licitar que l’Administració anunciant li acrediti aquesta autorització.

Tampoc tenim cap coneixement de cap desenvolupament reglamentari d’aquest precepte que suposi obligacions addicionals per Televisió de Catalunya.

El subjecte anunciant a que fa referència l’article 109.1 de la Llei de la Comunicació Audiovisual es l’Administració que l’emet i no l’operador.

Aquesta afirmació es fonamenta atès el que disposa l’article 130 de la LCA:

“Han d’ésser sancionades com a responsables de les infraccions tipificades per aquesta llei les persones físiques o jurídiques, de naturalesa pública o privada, a qui se’n pugui atribuir la comissió, encara que sigui per inobservància”.

No existeix cap precepte normatiu que digui que els mitjans de comunicació audiovisuals estan obligats a verificar el compliment del requisit previst a l’article 109 de la llei de l’Audiovisual i per tant falta l‘element de tipicitat exigit a tot procediment sancionador, ja que l’article 109 fa referència a les “administracions públiques de Catalunya” i no als mitjans que fan l’emissió d’aquesta publicitat i per tant el subjecte responsable de l’incompliment del precepte esmentat, d’acord amb l’article 130.1 de la Llei de l’Audiovisual, ha de ser l’administració pública que l’ha encarregada i no l’emissora que ha fet la seva difusió.»

En el mateix escrit, l’interessat acaba sol·licitant que «procediu a l’arxiu de l’esmentat expedient perquè la meva representada no ha incorregut en infracció de la normativa vigent, atès que no correspon a Televisió de Catalunya ni sol·licitar l’autorització que prescriu l’article 109 de la LCA ni instar l’acreditament d’aquesta autorització a l’Administració anunciant» 
Fonaments 

1. El Títol VI, capítol V secció segona de la Llei de Comunicació audiovisual de Catalunya regula les altres formes de publicitat. Específicament, l’apartat 1 de l’article 109, disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.

D’altra banda l’apartat 3 del mateix article estableix que la publicitat institucional  en el mitjans audiovisuals resta subjecta a l’autorització prèvia del Consell de l’Audiovisual de Catalunya a l’efecte de verificar el compliment dels requisits de la publicitat institucional.

2. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, la Llei 22/2005, de 29 de desembre, de la comunicació audiovisual a Catalunya, disposa a l’apartat 2 de l’article 107 que el Consell de l’Audiovisual de Catalunya ha de vetllar perquè la diversificació de formes de publicitat no posi en perill l’aplicació del règim jurídic general al qual resten sotmeses. 

A banda d’això, la mateixa norma legal atribueix a aquest Consell l’exercici de la potestat sancionadora, d’acord amb el règim d’infraccions i sancions que la mateixa Llei estableix. En aquest sentit, la lletra e de l’article 133 tipifica com a infracció greu «l’incompliment de les obligacions que en matèria de publicitat, patrocini i televenda corresponen als prestadors de serveis de comunicació audiovisual d’acord amb el que estableix aquesta llei [...]»

El fet que la publicitat institucional resti subjecta a l’autorització prèvia  d’aquest Consell porta a considerar que els prestadors de serveis de comunicació audiovisuals no poden emetre aquesta publicitat si no està prèviament autoritzada,  els quals han de verificar que la publicitat que emeten compleix tots els requisits legals, doncs, altrament estarien incomplint les obligacions que els imposa  la Llei 22/2005, de 29 de desembre, de la comunicació audiovisual a Catalunya.

És moment de recordar que, amb data 8 de març de 2006, el Consell de l’audiovisual de Catalunya, mitjançant l’Acord 77/2006 va autoritzar, arran d’una sol·licitud de TELEVISIÓ DE CATALUNYA,SA, l’emissió de l’espot 012 L’estiu és teu, que pertany a una campanya de publicitat de la Generalitat de Catalunya.

3. La lletra g de l’article 10 de la Llei 2/2000, de 4 de maig, del Consell de l’Audiovisual de Catalunya, estableix com altra funció del Consell la de «incoar i resoldre, en l’àmbit de les seves competències, els corresponents procediments sancionadors per les infraccions de la legislació relativa a audiovisuals i publicitat.»
DE CONFORMITAT amb el que disposen els articles 129 de la Llei  22/2005, de 29 de desembre, de la Comunicació Audiovisual de Catalunya, l’article 3 bis, la lletra g  de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya, així com l’article 34 de l’Acord 3/2001, de 28 de febrer, pel qual s’aprova l’Estatut orgànic i de funcionament del Consell de l’Audiovisual de Catalunya.

El Ple del Consell de l'Audiovisual de Catalunya, ha adoptat els següents,

ACORDS

1. Desestimar les al·legacions que va presentar el senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, de conformitat amb el que es desprèn del fonament quart de la part expositiva del present Acord.

2. Incoar un procediment sancionador a l’operador Televisió de Catalunya, SA per emetre l’espot en relació amb la Campanya institucional de la Generalitat de Catalunya Dia Internacional de la Dansa sense comptar, en el moment d’emissió amb la preceptiva autorització del Consell de l’Audiovisual de Catalunya, fet susceptible de vulnerar la normativa en matèria de publicitat .

3. Nomenar instructora d’aquest procediment a la senyora Anna Isabel  Casasnovas Rasal, funcionària adscrita a l’àrea jurídica del Consell de l’Audiovisual de Catalunya.

4. Fer avinent que podran acordar-se -en qualsevol moment de la tramitació d’aquest procediment- les mesures de caràcter provisional que s’escaiguin  per assegurar l’eficàcia de la resolució que pugui recaure.

5.  Notificar aquests acords a l’operador  Televisió de Catalunya, SA.

Barcelona, 31 de maig de 2006

Josep M. Carbonell i Abelló                                    Antoni Bayona  Rocamora

President                                                                 Conseller secretari

